Skattar og aðrar álögur hefta súrefnisflæði til framfærslu einstaklinga , og þyngja róður og rekstur fyrirtækja . Engin þjóð skattleggur sig inn í velmegun þjóðar , það eru einstaklingarnir – og fyrirtækin – sem skapa verðmætin og standa undir öflugu velferðarkerfi hér á landi . Í árferði líkt og er nú , þar sem óverulegur samdráttur gerir vart við sig í hagkerfinu er brýnt að minna á þessi gildi . Að stökkva ekki til með ríkisstyrki eða önnur framlög þótt einstaka hópar eða atvinnugreinar glími við rekstrarvanda . Almennar aðgerðir eru aftur á móti af hinu góða ; að lækka álögur og einfalda rekstrarumhverfi fyrirtækja með því að fella á brott óþarfa regluverk . Sjálfstæðisflokkurinn hefur náð eftirtektarverðum árangri í lækkun skatta og gjalda frá því að hann komst í ríkisstjórn 2013 . Áramótin 2014 - 2015 voru á einu bretti almennir innflutningstollar og vörugjöld afnumin , almenna þrep virðisaukaskattsins var lækkað 2015 úr 25,5% niður í 24% . Þar munar um minna enda nær skatturinn til 80% innkaupa heimila í landinu . Útvarpsgjald lækkaði 2015 og aftur 2016 . Tekjuskattur á millitekjur hefur lækkað um þrjú prósent í þremur skrefum , og nú lækkar hann enn . Í fjárlögum næsta árs lækkar tekjuskattur einstaklinga , og þegar lækkunin kemur að fullu til framkvæmda 2021 nemur skattalækkunin 10% af öllum greiddum tekjuskatti einstaklinga , eða um 21 milljarð króna á ári . Þá hefur tryggingagjaldið lækkað mjög frá því að Sjálfstæðisflokkurinn kom í ríkisstjórn 2013 . Það stóð þá í 7,69% en verður á næsta ári komið niður í 6,35% . Á þingmálaskrá fjármálaráðherra má sjá fyrirætlanir um lækkun erfðafjárskatts og afnám stimpilgjalds á skipum . Öll forgangsmál þingflokks Sjálfstæðisflokksins á þessu þingi eru skattalækkunarmál . Við ætlum að afnema stimpilgjöld af íbúðarhúsnæði , gera framkvæmdir iðnaðarmanna á verkstað að fullu skattfrjálsar frá virðisaukaskatti með hækkun endurgreiðslna vsk. , endurgreiða virðisaukaskatt vegna fráveituframkvæmda sveitarfélaga og skattalagabreytingar vegna kynslóðaskipta á fyrirtækjum og bújörðum . Andstæðingar Sjálfstæðisflokksins hafa gert lítið úr hverri skattalækkunaraðgerð Sjálfstæðisflokksins og reiknað út hversu margar pítsur hægt sé að kaupa fyrir hverja aðgerð . Því er ekki nema von að maður spyrji sig hvort við þurfum að fara að hafa áhyggjur af heilsufari þjóðarinnar , því það stefnir í að við getum haft pítsu í öll mál í dag . Greinin birtist fyrst í Morgunblaðinu 27. september 2019 .